ԱՐՏԱՇԱՏ ՀԱՄԱՅՆՔԻ ՂԵԿԱՎԱՐ ԿԱՌԼԵՆ ՄԿՐՏՉՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ` ԹԱՏՐՈՆԻ ՄԻՋԱԶԳԱՅԻՆ ՕՐՎԱ ԱՌԹԻՎ

Սիրով շնորհավորում եմ բեմական արվեստի բոլոր գործիչներին, Արտաշատի Ամո Խարազյանի անվան պետական դրամատիկական թատրոնի աշխատակիցներին, թատերասեր հասարակայնությանը՝ այսօր նշվող Թատրոնի միջազգային օրվա առթիվ:

Թատերարվեստի սիրելի՛ գործիչներ, սիրելի՛ խարազյանցիներ, մասնագիտական տոնի առթիվ ընդունեք անսպառ ներշնչումների, լավատեսությամբ զինվելու և լավատեսություն փոխանցելու ջերմ մաղթանքներս:

Միջազգային այս տոնը, որն ավանդաբար նշվում է «Թատրոնը որպես ժողովուրդների միջև խաղաղության ամրապնդման և փոխըմբռնման միջոց» խորագրով, հանրային կյանքում ձեր մեծ ազդեցության, մշակութային լավագույն ավանդույթների պահպանման, գեղագիտական դաստիարակության, գեղարվեստական արժեքների ստեղծման ու տարածման բարձր դերակատարությունն է ևս մեկ անգամ հաստատում:

Թատերարվեստի հետ յուրաքանչյուր շփումը սպասված ու հաճելի է, որը վերածվում է անմիջական երկխոսության հանդիսատեսի հետ:

Ձեր ներկայացումների միջոցով դուք հանդիսատեսին եք փոխանցում սեր ու ջերմություն, ձևավորում մեր վաղվա քաղաքացու արժեհամակարգը:

Հայ թատերական մշակույթի կայացման ու զարգացման գործում իր անուրանալի դերակատարությունն ունի Արտաշատյան թատրոնը:

Արտավազդյան հնամենի թատրոնի լավագույն ավանդույթները ժառանգած մեր նորօրյա թատրոնը, որն անցած տարի բոլորեց 90-ամյակը, մշտապես առանձնացել է իր բարձր արվեստով և նվիրյալ ստեղծագործողներով՝ արժանանալով հանդիսատեսի անվերապահ սիրուն:

Թատերարվեստի հարգելի՛ գործիչներ, մեկ անգամ ևս շնորհավորում եմ մշակութային այս կարևոր տոնի առթիվ, մաղթում եմ ստեղծագործական նորանոր հաջողություններ, երկար տարիների բեղմնավոր գործունեություն, նոր բեմեր և բուռն ծափահարություններ: